als_Latn dik_Latn sag_Latn
LSI: Marrëveshja e errët PS-PD! Bushati: Lojë e pistë me LSI-nëPostuar më: 03 June 2017 15:41
Lëvizja Socialiste për Integrim, përmes nënkryetares Kejdi Mehmetaj i ka cilësuar si “hakmarrje politike” shkarkimet e fundit të zyrtarëve të administratës publike, që ishin nga radhët e saj.
“Është një skenar i njohur për ne dhe s’mund të prisnim gjë tjetër nga marrëveshja e errësirës, që duan vetëm të hakmerren ndaj LSI”, ka deklaruar Mehmetaj.
Duke denoncuar këtë “hakmarrje” ndaj funksionarëve publikë të LSI, Mehmetaj ka garantuar se të gjithë ata, më 26 qershor do të kthehen në detyrë.
“Task Forca e drejtuar nga zv.ministrja Ledina Mandija po bën shkelje flagrante të ligjit dhe në mënyrë arbitrare ka nisur një hakmarrje dhe shantazhe ndaj punonjësve të administratës. Nga radhët e LSI nuk është përfshirë asnjë ministër dhe punonjës në fushatë. Është një skenar i errët prej marrëveshjes së errësirës. Ne denoncojmë publikisht fushatën e hakmarrjes ndaj njerëzve të fushatës elektorale. Të shkarkuarit do të rikthehen në detyrë më 26 qershor. Oligarkia është në grahmat e fundit, ne jemi force e parë”, tha deputetja e LSI-së.
Ndërkohë analisti Andi Bushati shkruan në Lapsi.al se po bëhet një lojë e pistë me LSI-në.
“Basha dhe Rama po e godasin Metën për të lënë të kuptohet në publik se ata nuk do të bashkëqeverisin më me të. Pra, duke qenë të bindur që LSI-a është një forcë klienteliste, që bazën nuk e ka tek një elektorat stabël, por tek një masë fluide njerëzish që i blen me vende pune në shtet, ata po tentojnë t’ia heqin LSI-së këtë kartë.
Ata janë të bindur se pa sigurinë se do të jetë përsëri në pushtet kjo forcë përgjysmohert në vota.
Pikërisht për këtë arsye ka nisur loja e pisët Rama – Basha. E gjithë kjo kryqëzatë e dakordësuar më parë nuk ka asnjë qëllim më të madh sesa rrëmbimi i pak votave më shumë,” shkruan Bushati.
als_Latn als_Latn als_Latn als_Latn als_Latn als_Latn als_Latn als_Latn als_Latn